Il-Kummissjoni għażlet 11-il proġett ġdid b'valur ta' €120 miljun minn Orizzont Ewropa, l-akbar programm Ewropew ta' riċerka u innovazzjoni (2021-2027), biex tappoġġa u tippermetti li ssir riċerka urġenti dwar il-coronavirus u l-varjanti tiegħu. Dan il-finanzjament huwa parti minn firxa wiesa' ta' azzjonijiet tar-riċerka u tal-innovazzjoni li ttieħdu bħala parti mill-ġlieda kontra l-coronavirus u jikkontribwixxi għall-azzjoni ġenerali tal-Kummissjoni biex tipprevjeni, ittaffi u twieġeb għall-impatt tal-virus u tal-varjanti tiegħu, skont il-pjan il-ġdid Ewropew ta' tħejjija għall-bijodifiża, l-Inkubatur HERA. Il-11-il proġett magħżula jinvolvu 312-il tim ta' riċerka minn 40 pajjiż, fosthom 38 parteċipant minn 23 pajjiż li mhuwiex fl-UE. Fi kliem il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel: “L-Unjoni Ewropea qiegħda tieħu azzjoni soda biex tiġġieled il-kriżi tal-coronavirus. Illum qegħdin inżidu l-isforzi tagħna fir-riċerka biex negħlbu l-isfidi u t-theddid li qed jippreżentaw il-varjanti tal-coronavirus. Jekk nappoġġaw dawn il-proġetti ġodda ta' riċerka filwaqt li nsaħħu u niftħu infrastrutturi rilevanti ta' riċerka, inkunu qegħdin inkomplu niġġieldu din il-pandemija kif ukoll nippreparaw għal theddid li għadu jrid jiġi.” Il-biċċa l-kbira tal-proġetti se jkunu ta' sostenn għall-provi kliniċi ta' trattamenti u vaċċini ġodda, kif ukoll għall-iżvilupp ta' koorti u networks tal-coronavirus fuq skala kbira, lil hinn mill-fruntieri tal-Ewropa, li jifformaw rabtiet mal-inizjattivi Ewropej. Proġetti oħra se jsaħħu u jwessgħu l-aċċess għall-infrastrutturi ta' riċerka li jipprovdu servizz, jew li huma meħtieġa biex jaqsmu d-data, l-għarfien espert u r-riżorsi ta' riċerka mar-riċerkaturi, biex jippermettu li ssir riċerka li tindirizza l-coronavirus u l-varjanti tiegħu. Dawn l-infrastrutturi jinkludu dawk diġà attivi bħall-Pjattaforma Ewropea ta' Data dwar il-COVID-19 u l-Infrastrutturi rilevanti Ewropej tar-Riċerka fix-Xjenzi tal-Ħajja. Il-konsorzji li rnexxew se jikkollaboraw ma' inizjattivi u proġetti rilevanti oħra fil-livell nazzjonali, reġjonali u internazzjonali biex jisfruttaw bis-sħiħ is-sinerġiji u l-kumplimentarjetà, u jevitaw id-duplikazzjoni tal-isforzi tar-riċerka. Se jikkontribwixxu għall-ħolqien tal-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa (HERA), li permezz tagħha, l-UE se tkun tista' tantiċipa u tindirizza aħjar pandemiji futuri. Fi Frar, il-President tal-Kummissjoni Ursula von der Leyen ħabbret il-bidu ta' pjan Ewropew ta' tħejjija għall-bijodifiża, l-Inkubatur HERA, bil-għan li jħejji l-Ewropa għal theddida akbar tal-varjanti tal-coronavirus. L-Inkubatur HERA se jiġbor flimkien ix-xjenza, l-industrija u l-awtoritajiet pubbliċi, u se jingrana r-riżorsi kollha disponibbli biex l-Ewropa tkun tista' tirreaġixxi għal din l-isfida. F'April, il-Kummissjoni ħabbret sejħiet ġodda għal riċerka urġenti dwar il-varjanti tal-coronavirus b'baġit inizjali ta' €123 miljun mobilizzati bħala parti mill-ewwel finanzjament ta' emerġenza taħt Orizzont Ewropa. Għalkemm il-finanzjament għal dawn il-11-il proġett huwa kkundizzjonat minn deċiżjoni finali tal-Kummissjoni, u mill-iffirmar tal-Ftehimiet ta' Għotja ta' Orizzont Ewropa fix-xhur li ġejjin, it-timijiet ta' riċerka diġà jistgħu jibdew xogħolhom. Il-Kummissjoni kienet minn tal-ewwel fl-appoġġ għar-riċerka u l-innovazzjoni u fil-koordinazzjoni tal-isforzi tar-riċerka Ewropej u dinjin, inkluż fit-tħejjija għall-pandemiji. Kienet wiegħdet €1.4 biljun għar-Rispons Globali għall-Coronavirus, li €1 biljun minnhom ġejjin minn Orizzont 2020, il-programm preċedenti tal-UE għar-riċerka u l-innovazzjoni (2014–2020). Il-proġetti l-ġodda se jikkomplementaw dawk li qabel kienu ffinanzjati taħt Orizzont 2020 biex tiġi miġġielda l-pandemija. Skeda informattiva — 11-il proġett ġdid ta' riċerka dwar il-varjanti tal-coronavirus Il-coronavirus: Il-Kummissjoni timmobilizza €123 miljun għar-riċerka u l-innovazzjoni biex tiġġieled it-theddida tal-varjanti Il-President von der Leyen tħabbar il-bidu tal-Inkubatur HERA biex tantiċipa t-theddida tal-varjanti tal-coronavirus Riċerka u lnnovazzjoni tal-UE dwar il-coronavirus Ir-Rispons tal-Kummissjoni għall-Coronavirus